Botsings eis 5 kindersDie Witbank-botsing. Foto: ER24 Vyf kinders is Woensdagoggend in twee afsonderlike botsings op die land se paaie dood. In Witbank, Mpumalanga, is ŉ 13-jarige seun en ŉ sewejarige meisie dood nadat ŉ motor en ŉ bakkie op die N12, sowat 5 km buite die dorp, gebots het. Russel Meiring, woordvoerder van ER24, gesê daar word beweer dat die bestuurder van die motor vir ŉ band moes uitswaai wat in die middel van die pad gelê het. “Hy het beheer oor die motor verloor en dit het in die aankomende verkeer beland.” Die bakkie het die motor van agter getref. “Die bakkie se voorkant en die motor se agterkant is heeltemal deur die impak verwoes,” het Meiring gesê. Volgens Meiring was die seun reeds dood toe paramedici by die toneel opgedaag het. Sy liggaam is agter in die motor se wrak aangetref. “Die meisie is op die voorste passasierssitplek gevind. Sy was in ŉ kritieke toestand. Paramedici het onverpoosd probeer om haar lewe te red, maar dit was tevergeefs. Sy is op die toneel dood.” Albei mansbestuurders het slegs geringe beserings opdoen. Hulle is op die toneel behandel en na ŉ hospitaal in Witbank geneem. In eShowe in KwaZulu-Natal is drie hoërskoolleerlinge dood toe die bakkie waarin hulle vervoer is teen ŉ bus gebots het. Robert McKenzie, woordvoerder van die provinsie se nooddienste, het gesê die botsing het op die R66 plaasgevind. “Elf ander leerlinge in die bakkie het ook beserings opgedoen. Niemand in die bus is beseer nie,” het McKenzie gesê. Die oorsaak van dié botsing is nog nie bekend nie en word ondersoek.